- Vi ser positivt på udviklingen i priserne. Sådan er meldingen fra Steen Sønnichsen, administrerende direktør i slagterikoncernen Tican, efter beslutningen om at hæve den såkaldte slagtesvinenotering, altså prisen, svineavlerne får for deres slagtesvin. I denne uge har de hævet prisen til 13,20 kroner per kilo svinekød, og dermed betaler Tican altså 20 øre mere per kilo, end konkurrenten Danish Crown. De hævede også prisen for to uger siden - noget, branchen både kalder "en presbold" og en "opbakning til sektoren". - Det er ikke noget, der sker hvert tiende år, siger bestyrelsesformand for Ticans største leverandør, andelsselskabet Dangris, Søren Overgaard til Agriwatch . Starter på en frisk Meldingen kommer efter en noget turbulent tid for Tican, der sagde farvel til Sebastian Laursen som administrerende direktør i marts. I januar var virksomheden i voldgiftsretten , hvor over 100 svineproducenter fik medhold i, at Tican ikke havde givet dem den pris per kilo gris, som virksomheden havde lovet. -  Vi beklagende måden at håndtere hele sagen på, siger Ticans konstituerede administrerende direktør, Steen Sønnichsen og understreger: - Vi har helt klart en positiv og professionel dialog med Dangris og vil have det fremadrettet. Vil have grise til at blive i Danmark De netop hævede priser kommer, fordi efterspørgslen på dansk svinekød stiger i udlandet. Og så er det et forsøg fra Ticans side på at få de danske leverandører af slagtesvin til at sælge til slagterierne i Danmark frem for at gøre det udenfor landets grænser. - Vi synes, det vigtigste lige nu er den krise, vi befinder os i branchen, fordi vi ikke er konkurrencedygtige i forhold til udlandet, siger Steen Sønnichsen. Blandt andet i Tyskland, Frankrig, Spanien og Storbritannien er priserne, leverandørerne får for deres svin, markant højere, forklarer han: - Vi vurderer nu markedet til at være stigende og vil fortsætte med at være det hen over sommeren. Men det er utroligt vigtigt, at vi også får de stigninger udbetalt til vores leverandører. Vil kunne mærkes i køledisken De stigende priser var altså ventet, fordi det danske marked ifølge direktøren er "bagud" i forhold til resten af Europa. Størstedelen af det danske svinekød eksporteres til udlandet. Alligevel kan de danske forbrugere godt forvente at skulle lægge mere for deres kød, hvis der skal frikadeller på middagsbordet. - Nu bestemmer supermarkederne selvfølgelig selv, om de putter den ekstra udgift på varerne. Men selvfølgelig vil det gøre, at priserne vil stige – ligesom så mange andre fødevarer gør det på grund af energikrisen, siger Steen Sønnichsen og fortsætter: - Men det er jo bare et udtryk for, at vi har haltet bagefter, så det måtte jo ske på et tidspunkt.

Opsummering:
De stigende priser skal komme leverandørerne til gode, lyder det.